Id-deputat kummissarju l-ġdid Andrew Seychell ser ikun responsabbli għat-taqsima tal-immigrazzjoni, l-i special branch u l-amministrazzjoni tal-korp – oqsma li fihom is-sur Seychell għandu diġa’ esperjenza vasta. Id-deputat Kummissarju Pierre Calleja ser ikollu responsabbiltà għad-dipartiment tal-investigazzjoni kriminali, l-iskwadra kontra l-vizzji u kontra l-frodi. Id-deputat Kummissarju Ray Zammit ser ikun responsabbli għad-distretti tal-pulizija. Il-Kummissarju Peter Paul Zammit fisser dawn il-ħatriet bħala pass ieħor importanti fit-tisħiħ tal-korp tal-pulizija biex jaqdi s-servizzi tiegħu. Waqt li ippreżenta l-ittri tal-ħatra lit-tliet uffiċjali, l-Ministru tal-Intern Manwel Mallia qal li dan huwa parti mir-ristrutturar tal-korp biex jaqdi dejjem aħjar il-funzjonijiet tiegħu. Qal li l-istruttura l-ġdida tal-kolp ser tinvolvi ħatriet ta’ uffiċjali oħrajn biex il-pulizija tkun imħeġġa u motivata dejjem aktar fil-qadi tad-doveri tagħha lejn is-soċjetà. Il-Ministru Mallia radd ħajr lid-deputat Kummissarju Joseph Cachia li wara snin twal li serva b’lealtà u dedikazzjoni l-korp u l-pajjiż, irtira mis-servizz għalkemm ser ikompli jagħti s-servizz tiegħu bħala kap fl-Akkademja tal-pulizija. Dettalji: Brandon Pisani